Când Sputnik întreabă ”Ce interese servește tolo.ro în investigații?”, iar răspunsul îl dau Gușă și Udrea: ”E agent secret!” Tactica acelora care-și așteaptă sentințele în 2018 sau care au probleme cu justiția pare a fi: aruncăm cu rahat în ventilator, murdărim tot și vina noastră devine automat mică

luni, 22 ianuarie 2018, 6:06

Ce e mizeria asta?

Joi, 18 ianuarie 2018, Realitatea TV a difuzat ”Dezvăluiri bombă”.

Postul susține că ”o sursă exclusivă” i-a anunțat că aș fi omul SIE, asta după ce aș fi fost transferat de la fosta Securitate.

Într-o discuție halucinantă, în care am rîs, că asta e reacția sistemului simpatic uman, canalul TV m-a întrebat textual dacă noi criticăm SRI în investigația Hexi Pharma pentru că aș fi de la SIE.

Pe parcursul aceleiași zile, Cozmin Gușă, patronul Realitatea TV, a intrat pe post și a rostit un lung monolog, pe care îl găsiți aici, pe Pagina de media.

Precaut ca să nu fie dat în judecată, Gușă a folosit insinuări, versiuni oculte și tactica manipulativă ”Dacă e adevărat, e grav, dar noi nu putem spune că e adevărat”.

Ce e mizeria asta?

Nicio relație cu Serviciile

Sunt străin de orice legătură cu serviciile secrete.

Am spus ori de câte ori s-a ivit ocazia și o repet azi: nu am avut, niciodată, niciun fel de relație cu niciun serviciu secret.

Nu există nicio bază de adevăr a unei colaborări pe care aș avea-o cu Securitatea, SRI, SIE și puneți orice inițiale vreți.

Prin urmare, de fapt nu există nicio sursă.

Niciun om.

Niciun document sau probă care să susțină ceva ce nu există.

Nicio instituție.

Ca reporter, am simțit nevoia să fiu clar de decenii.

Detest ideea jurnalistului acoperit. El e un agent nedemocratic de influență.

Liviu Mihaiu: ”Te-am verificat!”

Acum câțiva ani, pregăteam împreună cu Liviu Mihaiu, de la Radio Guerilla, declarații despre rolul nociv al serviciilor secrete în presă, indiferent că se numesc SRI, SIE sau altfel.

Le-am și susținut de altminteri, declarații și inițiative sistematice despre nevoia ca serviciile să lase presa în pace.

Mihaiu e un adevărat ”vânător de acoperiți”, de la foștii securiști și până la intențiile de infiltrare de azi.

Pe când stăteam de vorbă, Liviu Mihaiu se oprește și spune, cu zâmbetul lui sardonic și pătrunzător: ”Ce, crezi că nu te-am verificat și pe tine?! Întâi asta am făcut! Nu puteam avea încredere până nu mă convingeam că nu ești”.

Am vrut să-i vărs cafeaua în poală.

Dar mi-am dat seama că nu poți cere nimănui să te creadă pe cuvânt.

De aceea nu cer, azi, nimănui, nimic.

Să ascultăm faptele.

”Ce e mizeria asta?”

”Ce e mizeria asta”, ne-au întrebat, pe mine și pe colegii mei, încă de joi, din dimineața ”bombei”, ziariști din toate colțurile țării.

Unii credeau, că așa suna făcătura la prima mână, că e o răzbunare a SRI.

Asta după ce ziarul citase din documentele oficiale și publice ale procesului Hexi Pharma, unde apărea numele Serviciului în dialoguri.

Dar ar fi fost o răzbunare extrem de primitivă.

Ca și cum doi subofițeri SRI din tura de noapte se plictisesc.

Se îmbată cu sirop de tuse, se uită la ”Familia Bundy” și se gândesc: ”Băăă, am găsit cum scăpăm din treaba cu Hexi. Zicem că ne atacă SIE și, prin urmare, Tolo.ro e agent SIE”.

O fi Rusia?

Alți jurnaliști au făcut imediat legături cu articolul bizar de la finalul anului trecut parașutat pe Sputnik.md, siteul finanțat de Kremlin.

Pe 21 decembrie 2017, tam-nisam, propaganda Moscovei apără discret Hexi Pharma și se întreabă, insinuant: ”Ce interese servește tolo.ro în investigația cu dezinfectanții?”.

S-a potrivit ca pledoaria împotriva investigațiilor noastre, fluturată de Sputnik.md, să apară cu aproape aceleași cuvinte și în monologul de o solemnitate imundă al lui Cozmin Gușă: ”Dacă un jurnalist precum e Tolo face investigaţii la comandă sau servite înseamnă că foloseşte cuiva împotriva altcuiva”.

Sau.

”Dacă suspiciunile se vor dovedi adevărate, aruncă o mare anatemă asupra investigaţiilor jurnalistice în general”.

Observați folosirea repetată a lui ”dacă și cu parcă”.

Nici SRI, nici Putin. E judo 🙂

În discuțiile de la om la om, am încercat să dezamorsăm cele două ipoteze:

O răzbunare a SRI. Sau o aliniere între Gușă și rușii de la Sputnik.

Dar atunci ce e mizeria asta, ne-au întrebat ziariștii?

Nu e nici SRI, nici Sputnik, ci lucrurile sunt muuuult mai simple.

E judo.

Nu râdeți, vorbim serios!

”Bomba” de la Realitatea TV a apărut imediat după o investigație a Gazetei legată de Federația Română de Judo, acolo unde Cozmin Gușă este președinte. Două episoade ale investigației, în ordine cronologică, aici: unu + doi.

Raport ANAF: ”550.000 de euro, prejudiciu la federația de judo”

Cum s-a ajuns aici.

În septembrie 2015, Mirela Neag publica o investigație legată de afacerile din judoul românesc.

Trec doi ani și, chiar în aceste zile, un alt jurnalist al Gazetei, Justin Gafiuc, află că ANAF a finalizat un raport despre neregulile de la FR Judo.

”550.000 de euro prejudiciu”, scrie clar în raportul ANAF.

Gafiuc a precizat repetat că Cozmin Gușă nu are nicio legătură cu frauda, comisă înainte de alegerea acestuia ca președinte.

Gușă a sunat în seara dinaintea publicării articolului din Gazetă despre fiul său

Reporterul a discutat cu mai mulți oameni.

Și au ieșit la iveală și alte chestiuni în neregulă.

De pildă, un antrenor și-a asumat public declarațiile în care susține că elevul său e defavorizat în raport cu fiul lui Cozmin Gușă.

Asta l-a enervat pe Gușă, care m-a și sunat cu o seară înainte de publicare.

Nu mi-a cerut nimic, nu m-a amenințat, dar mi-a comunicat nemulțumirea lui în fața iminentei tipăriri a subiectului.

A pretins că ”nu e profesionist ce faceți”.

În acel moment, m-am gândit că va urma ceva.

Intră în scenă Elena Udrea!

Cozmin Gușă m-a sunat marți seara.

Miercuri dimineața, Gazeta publică articolul neschimbat, parte a investigației despre judo.

Episodul conținea declarațiile părților, ale antrenorului, ale băiatului lui Gușă și ale lui Gușă însuși.

Joi, Realitatea trântește bomba cu ”Tolo, agent SIE”.

La doar câteva ore, hop și Elena Udrea!

Udrea se ia de investigația Gala Bute

Pe Facebook, fostul ministru scrie că ”Tolontan este omul Sistemului”.

Iar investigația jurnalistică Gala Bute este, desigur, spune Udrea, comandată.

Și ea pare extrem de precaută cu ce insinuează, pentru că Securitate și Sistem nu înseamnă nimic în 2018.

Gușă și Udrea sunt atenți ca să nu poată fi dați în judecată.

Căci nu e împotriva legii să fii irațional în afirmații sau caracterul tău să fie doar un pic mai mult decât un zvon.

Îi leagă interesele lor diferite împotriva investigațiilor

De fapt, pe acești oameni îi doare în cot de noi.

Investigațiile de presă documentate și cu efect îi deranjează. Realitatea că ceva serios începe și e dus la bun sfârșit, asta-i seacă.

Pe ei nu-i interesează ce suntem, ci ce facem.

Faptul că atât propagandiștii lui Putin, cât și Gușă și Udrea au ieșit simultan ca să încerce să decredibilizeze investigațiile de presă ale gsp și, vorba lui Gușă, ”investigațiile jurnalistice în general”, nu înseamnă că ei joacă rummy la aceeași masă.

Exact acum un an Cozmin Gușă era în favoare grațierii și amnistiei ”bine explicate”!

Interesul dictează.

Poate că ați uitat, dar, pe 18 ianuarie 2017, Cozmin Gușă declara la Realitatea TV: ”De ce să nu îţi asumi graţiere în condiţiile în care în puşcăriile din România se trăieşte ca în cocină? Un stat cum este România care nu a investit în penitenciare şi care ţine deţinuţii închişi pentru fel de fel de lucruri, dovedite sau nedovedite, în asemenea condiţii, nu are ce să facă decât să recurgă la graţiere”.

Gem pușcăriile de nevinovați, ținuți acolo ”pentru lucruri dovedite sau nedovedite”!

Nu doar grațierea, dar și amnistia era normală, credea Gușă, ”în condițiile exceselor din justiție”.

Trebuia doar s-o explice bine PSD. Sursa e chiar Realitatea.net.

Nu e nici o problemă, dacă asta era opinia lui sinceră, pro grațiere și amnistie.

Numai că, la 10 zile după aceste declarații, era eliberat Maricel Păcuraru, celălalt patron al Realitatea TV. Grațierea și amnistia nu mai erau necesare :-). Și discursul analistului trece în tabăra #rezist.

Așadar, nu e vorba că Sputnik, Gușă și Udrea s-au vorbit între ei sau sunt coordonați.

Pur și simplu, ei se unesc natural, prin osmoza propriilor interese.

Chiar dacă diferite, interesele lor presupun sec: mai ușor cu investigațiile anticorupție!

Ei fac tot ce pot ca oamenii să nu mai creadă faptele.

Faptele care arată publicului hoțiile petrecute în federații, în spitale, în ministere.

Faptele care-i fac pe cetățeni mai informați, faptele care construiesc numitorul comun al implicării civice.

Logică gen Gușă: dacă ataci SRI nu o faci pentru că ești jurnalist, ci pentru că ești ”de la concurența SRI”

Pe Sputnik pare că îi preocupă să pună în dubiu investigația Hexi Pharma.

Elena Udrea vrea să zdruncine ”Gala Bute”, dosar în care e foarte probabil ca verdictul definitiv, indiferent care va fi el, să fie pronunțat în acest an.

Pe Cozmin Gușă îl interesează, ca președinte, ceea ce scrie Gazeta despre judo.

Ei acționează distinct, doar argumentele lor arată la fel, pentru că au aceeași logică aberantă.

Sub tutela lui Gușă, Realitatea TV a ajuns să întrebe un jurnalist dacă atacă SRI pentru că e de la SIE!

Ca și cum nu e treaba unui ziarist să se raporteze critic la servicii.

Să expui erorile serviciilor ca reporter a devenit suspect în cultul întemeiat de Gușă pe ruinele onoarei profesionale a unei televiziuni.

Iar Elena Udrea oferă ca probă a insinuărilor sale faptul că ne-am apucat să scriem despre Gala Bute ”încă dinainte chiar de a avea loc evenimentul”.

În ce lumi diferite trăim, totuși!

Udrea e sincer mirată că am scris despre Bute – Mendy înainte de gală

Elena Udrea e sincer convinsă că e o victimă în ”Gala Bute”.

Și crede că doar influența ”cuiva” te poate determina, ca reporter, să ai semne de întrebare despre un eveniment pe bani publici, înainte de derularea lui.

Din lumea ei, unde totul pare lucrătură și combinație, Elena Udrea nu poate înțelege că orice microbist s-a prins din prima că meciul Bute – Mendy e o chestie în neregulă.

Să finanțezi din bani europeni o gală de box profesionist e ceva ce nu s-a mai văzut nicăieri în UE!

Aceasta era problema de principiu semnalată de Gazeta Sporturilor înainte de gală, în aprilie 2011 aici.

Am adresat întrebarea nerostită, nedumerirea elementară din mintea fiecărui cetățean ai cărui bani au fost folosiți acolo. Și furați, după cum spune prima instanță, însă doar verdictul definitiv va conta.

Asta apropo de ce avertizează Dan Tăpălagă, care amintește chiar în aceste zile despre încercările de a destructura ”completele de cinci de la Înalta Curte”.

Un astfel de complet de cinci judecători are pe rol faza a doua și ultima a procesului Gala Bute.

Miniștri, impresari, procurori, interlopi, manageri de spital

Sincer și banal, mizeriile nu ne clintesc.

Investigațiile jurnalistice vor continua netulburate.

Da, conștientizăm că numărul celor pe care-i deranjează ceea ce scriem este incalculabil.

8 milioane de euro a recuperat statul numai din două cazuri pornite de la investigațiile Gazetei, ”Loteria I” și ”Dosarul Transferurilor”

De peste 15 ani, petrecuți în investigații, am colecționat adversități ale unor oameni influenți.

Au fost demiși, trimiși în judecată, iar unii au ajuns în închisoare, miniștri, directori generali de companii naționale, președinți de federații și de cluburi sportive, manageri de spital, impresari de fotbal, puternici oameni de afaceri, procurori, avocați și interlopi.

Sute de persoane.

Și, în plus, ceea ce-i doare mai rău, a trebuit ca unii să dea banii înapoi.

Prejudiciile plătite îi enervează îngrozitor

8 milioane de euro e puțin pentru stat.

Dar e mult pentru cei care i-au dat siliți de instanțe.

Iar celor care nu au restituit banii le sunt supravegheate proprietățile și veniturile.

Din orice vor dobândi sau vor câștiga în viața asta, o parte vor vărsa înapoi bugetului, până se recuperează prejudiciul.

Alte cazuri sunt pe rol, alte zeci de personaje care ne detestă.

Ei asta înțeleg, chiar dacă nu presa e responsabilă pentru ceea ce au făcut, iar justiția e cea care îi condamnă, în fond, pentru propriile fapte.

În același timp, e incalculabil și numărul victimelor și suferințelor provocate de nereguli sau de hoții.

Pentru victime scriem.

Dacă furi din sport, nu mai ai bani pentru sportivi

La federațiile sportive, victimele sunt sportivii.

Când prejudiciezi cu 500.000 de euro o federație precum cea de judo, care are buget public sub 1 milion de euro pe an, de unde să mai ai bani pentru sportivi?

În cazul spitalelor, victimele sunt pacienții de ieri, de azi și de mâine.

Și, în toate investigațiile jurnalistice, primii beneficiari sunt cetățenii.

Noua amenințare

La final, să vorbim un pic despre risc.

N-am bătut toba în privința riscurilor pe care le avem în față pentru că asta ne e meseria.

Dar meseria de jurnalist, nu alta!

Când Sputnik, Gușă și Udrea insinuează, mincinoși, că suntem altceva, ei construiesc involuntar o amenințare asupra tuturor redacțiilor care fac dezvăluiri, investigații sau care, pur și simplu, deranjează.

Nu o comit voit, că habar n-au de profesie.

Cei trei știu că riscul propagat de minciunile lor e însemnat și iată în ce constă.

Jurnaliștii publică, ”sifoanele” toarnă

Toți politicienii, demnitarii sau afaceriștii afectați de presă au dreptul să deteste ziariștii.

E uman, e normal.

Când cineva e criticat într-un editorial sau se scot despre el la iveală fapte demonstrate în investigații, el devine furios.

Însă, undeva în adâncul lui, știe că asta e regula jocului. Jurnaliștii publică ce au, nu-i poți opri.

Dar jurnaliștii nu ”te vând” Serviciilor sau Parchetelor.

De aceea, uneori fix aceiași oameni vin la noi cu dezvăluiri despre alții.

Una e însă să ne urască drept ziariști și alta să ne urască pentru că cineva insinuează că suntem ”sifoane”.

”Analist și banalist”

Un jurnalist care e ghidonat de servicii:

Își pierde credibilitatea în fața publicului.

Sursele nu mai au tendința de a-i încredința informații.

Devine ținta celor despre care scrie.

Poate deveni chiar ținta fizică, pentru că până și borfașii au onoarea lor, suportă pedepsele, dar nu suportă ”sifoanele”. Nici nu e normal ca ziariștii să se alieze cu serviciile, cu poliția, cu parchetele.

La riscul acesta pus asupra capului altora nu s-a gândit nicio clipă Cozmin Gușă.

El s-a apucat să arunce acuzații oribile, fără niciun temei și în afara regulilor meseriei, nerealizând, ca orice ”analist și banalist”, categorie definită duios de Radu Cosașu, că își periclitează chiar propriii colegi, despre care mâine cineva poate spune, aiuristic, că sunt angajații sau colaboratorii serviciilor.

Mesaj de la jurnaliști Realitatea: ”Îmi pare rău pentru mizeria sinistră de azi!”

Mai mulți ziariști, unii bine cunoscuți, din Realitatea TV ne-au trimis mesaje de susținere.

”Îmi pare rău pentru mizeria sinistră de azi marca Realitatea TV. Îmi pare rău că există, de fapt, astfel de mizerii”, scrie într-unul dintre ele.

Da, problema e, într-adevăr, nu cazul concret, ci posibilitatea ca o astfel de mizerie să prindă viață nestingherită într-o televiziune.

Vă mulțumim pentru mesaje!

Dar gândiți-vă că aveți puterea profesiei!

Noi, ziariștii, cei care cerem oamenilor să se implice și să-și joace funcția de cetățeni, nu cu sms-uri private ne facem meseria, ci ridicându-ne.

În secret vorbesc agenții 007 din rețeaua de prieteni imaginari ai lui Cozmin Gușă.

Noi, ziariștii, spunem tare ceea ce credem, ceea ce argumentăm și probăm.